CELEX: 32021D1780
Language: bg
Date: 2021-10-05 00:00:00
Title: Решение за изпълнение (ЕС) 2021/1780 на Съвета от 5 октомври 2021 година за изменение на Решение 2009/790/ЕО за даване на разрешение на Република Полша да приложи мярка за дерогация от член 287 от Директива 2006/112/ЕО относно общата система на данъка върху добавената стойност

11.10.2021   
               
               
                  BG
               
               
                  Официален вестник на Европейския съюз
               
               
                  L 360/122
               
            
         РЕШЕНИЕ ЗА ИЗПЪЛНЕНИЕ (ЕС) 2021/1780 НА СЪВЕТА
         от 5 октомври 2021 година
         за изменение на Решение 2009/790/ЕО за даване на разрешение на Република Полша да приложи мярка за дерогация от член 287 от Директива 2006/112/ЕО относно общата система на данъка върху добавената стойност
         СЪВЕТЪТ НА ЕВРОПЕЙСКИЯ СЪЮЗ,
         като взе предвид Договора за функционирането на Европейския съюз,
         като взе предвид Директива 2006/112/ЕО на Съвета от 28 ноември 2006 г. относно общата система за данъка върху добавената стойност (1), и по-специално член 395, параграф 1, първа алинея от нея,
         като взе предвид предложението на Европейската комисия,
         като има предвид, че:
         
                     (1)
                  
                  
                     Съгласно член 287, точка 14 от Директива 2006/112/ЕО Република Полша („Полша“) има право да освобождава от данък върху добавената стойност (ДДС) данъчно задължените лица, чийто годишен оборот не надвишава равностойността в национална валута на 10 000 EUR по обменния курс в деня на присъединяването ѝ.
                  
               
                     (2)
                  
                  
                     С Решение 2009/790/ЕО на Съвета (2) на Полша бе дадено разрешение да въведе специална мярка за дерогация от член 287 от Директива 2006/112/ЕО, за да освободи от ДДС данъчно задължените лица, чийто годишен оборот не надвишава равностойността в национална валута на 40 000 EUR (наричана по-долу „мярката за дерогация“).
                  
               
                     (3)
                  
                  
                     С Решение за изпълнение (ЕС) 2018/1919 на Съвета (3) на Полша бе дадено разрешение да продължи да прилага мярката за дерогация до настъпването на по-ранната от следните две дати: 31 декември 2021 г. или датата на влизане в сила на директива за изменение на разпоредбите на членове 281—294 от Директива 2006/112/ЕО.
                  
               
                     (4)
                  
                  
                     С писмо, заведено в Комисията на 1 март 2021 г., Полша отправи искане до Комисията за разрешение да продължи да прилага мярката за дерогация до 31 декември 2024 г.(наричано по-долу „искането“).
                  
               
                     (5)
                  
                  
                     В съответствие с член 395, параграф 2, втора алинея от Директива 2006/112/ЕО, с писмо от 25 март 2021 г. Комисията препрати искането до останалите държави членки, освен Кипър, а с писмо от 26 март 2021 г. – и до Кипър. С писмо от 29 март 2021 г. Комисията уведоми Полша, че разполага с цялата информация, необходима за разглеждане на искането.
                  
               
                     (6)
                  
                  
                     Мярката за дерогация е съгласувана с целите на Съобщението на Комисията от 25 юни 2008 г., озаглавено „Мисли първо за малките!“ — „Законодателен акт за малкия бизнес“ за Европа“.
                  
               
                     (7)
                  
                  
                     Съгласно предоставената от Полша информация мярката за дерогация ще има незначително въздействие върху общия размер на данъчните приходи на Полша, събирани на етапа на крайното потребление. Данъчно задължените лица ще могат да изберат да прилагат общия режим на ДДС.
                  
               
                     (8)
                  
                  
                     Вследствие на влизането в сила на Регламент (ЕС, Евратом) 2021/769 на Съвета (4) Полша няма да извършва изчисление на компенсацията въз основа на отчета за собствените ресурси от ДДС за финансовата 2021 година и след това.
                  
               
                     (9)
                  
                  
                     Като се има предвид потенциалното положително въздействие на мярката за дерогация за опростяване на задълженията по ДДС чрез намаляването на административната тежест и разходите за малките предприятия, на Полша следва да се разреши да прилага мярката за дерогация за допълнителен период.
                  
               
                     (10)
                  
                  
                     С Директива (ЕС) 2020/285 на Съвета (5) бяха изменени членове 281—294 от Директива 2006/112/ЕО по отношение на специалния режим за малките предприятия за определяне на нови правила за малките предприятия, включително въвеждане на праг на годишен оборот в държавата членка, който не може да надвишава 85 000 EUR или тяхната равностойност в национална валута.
                  
               
                     (11)
                  
                  
                     Разрешението за прилагане на мярката за дерогация следва да бъде ограничено във времето. Ограниченият срок на действие би следвало да бъде достатъчен, за да позволи да бъдат оценени ефективността и целесъобразността на прага. Освен това Директива (ЕС) 2020/285 изисква държавите членки да приемат и публикуват до 31 декември 2024 г. законовите, подзаконовите и административните разпоредби, необходими, за да се съобразят с член 1 от посочената директива и да прилагат тези разпоредби от 1 януари 2025 г. Следователно е целесъобразно да се разреши на Полша да прилага мярката за дерогация до 31 декември 2024 г.
                  
               
                     (12)
                  
                  
                     Поради това Решение 2009/790/ЕО следва да бъде съответно изменено,
                  
               ПРИЕ НАСТОЯЩОТО РЕШЕНИЕ:
         
            Член 1
            Член 2 от Решение 2009/790/ЕО се заменя със следното:
            
               
                  „Член 2
                  Настоящото решение се прилага от 1 януари 2010 г. до 31 декември 2024 г.“
               
            
         
         
            Член 2
            Настоящото решение поражда действие в деня на нотифицирането му.
         
         
            Член 3
            Адресат на настоящото решение е Република Полша.
         
         
            Съставено в Люксембург на 5 октомври 2021 година.
            
               
                  За Съвета
               
               
                  Председател
               
               A. ŠIRCELJ
            
         
         
            (1)  ОВ L 347, 11.12.2006 г., стр. 1.
         
            (2)  Решение 2009/790/ЕО на Съвета от 20 октомври 2009 г. за даване разрешение на Република Полша да приложи мярка за дерогация от член 287 от Директива 2006/112/ЕО относно общата система на данъка върху добавената стойност (ОВ L 283, 30.10.2009 г., стр. 53).
         
            (3)  Решение за изпълнение (ЕС) 2018/1919 на Съвета от 4 декември 2018 г. за изменение на Решение 2009/790/ЕО за даване на разрешение на Република Полша да приложи мярка за дерогация от член 287 от Директива 2006/112/ЕО относно общата система на данъка върху добавената стойност (ОВ L 311, 7.12.2018 г., стр. 32).
         
            (4)  Регламент (ЕС, Евратом) 2021/769 на Съвета от 30 април 2021 г. за изменение на Регламент (ЕИО, Евратом) № 1553/89 за окончателни унифицирани схеми за събирането на собствените ресурси, набирани от данък добавена стойност (ОВ L 165, 11.5.2021 г., стр. 9).
         
            (5)  Директива (ЕС) 2020/285 на Съвета от 18 февруари 2020 г. за изменение на Директива 2006/112/ЕО относно общата система на данъка върху добавената стойност по отношение на специалния режим за малките предприятия и Регламент (ЕС) № 904/2010 относно административното сътрудничество и обмена на информация за целите на наблюдението на правилното прилагане на специалния режим за малките предприятия (ОВ L 62, 2.3.2020 г., стр. 13).